Darkwing Duck er landet på Disney+

Disney+ gik som bekendt i luften i Danmark i september 2020. Da dørene blev slået op, var der især én mangel, som mange fans bed mærke i. Serien om Darkwing Duck var ikke at finde i Danmark. Nu knap to år senere er der endelig lavet om på det og serien kan nu ses på Disney+.

Serien følger Gunner Gråand, der om natten tager maske og kappen på og fanger forbrydere som superhelten Darkwing Duck. Den enlige Gunner har datteren Gåselyn og bor med sin makker Max Motor.

Serien kunne ses som en del af Disney Sjov i 90’erne på DR. Serien der endte med at bestå af tre sæsoner, bestod af sammenlagt 90 afsnit. På dansk Disney+ er der i skrivende stund dog ikke adgang til samtlige afsnit – det ser ud til at en hel sæson mangler. Om de resterende afsnit bliver tilføjet er uvist.

Ét afsnit vil dog med sikkerhed være fraværende. Det drejer sig om afsnittet “Hot Spells”, som Disney efter en del kontroverser har valgt at forbyde. Afsnittet indeholder tydelige referencer til Satan og det faldt altså så mange for brystet, da afsnittet oprindeligt blev vist, at Disney måtte fjerne afsnittet fra at blive vist.

Serien var så populær ved sin premiere og frem til i dag, at Disney (naturligvis) arbejder på et reboot af Darkwing Duck. Der er ikke kommet meget ud om projektet, udover at Seth Rogen er angivet som producent.

Se serien om Darkwing Duck her.

Darkwing Duck er landet på Disney+